# ***Csanytelek Község Önkormányzata Jegyzőjétől***





***6647 Csanytelek, Volentér János tér 2. sz.***

## ***🖀: 63/578-512, 06-20/314-2365 Email: jegyzo@csanytelek.hu***

CS/ 565--1/2022.

**E l ő t e r j e s z t é s**

**Csanytelek Község Önkormányzata Képviselő-testülete**

**2022. áprilisi ülésére**

**Tárgy:** *A helyi népszavazásról szóló 11/2015. (XI. 30.) önkormányzati rendelet felülvizsgálatának és ../2022. (IV. .. .) önkormányzati rendelet alkotásának kezdeményezése*

**Tisztelt Képviselő-testület!**

A Képviselő-testület az önkormányzat szervezeti és működési szabályzatáról szóló 14/2015. (XI. 27.) önkormányzati rendelete 19. § (8) bekezdésében szabályozta a hatályos önkormányzati rendeletek felülvizsgálatáról, miszerint az egy folyamat, a jegyző feladatai között, az éves munkatervbe rögzítetten pedig évente egy alkalommal kötelező.

Ennek a folyamatnak része a tárgyi önkormányzati rendelet felülvizsgálatának és *új önkormányzati rendelet kiadásának* kezdeményezése, melyet a fenti rendelet 19. § (1) bekezdés d) pontja szerinti jogalapon terjesztem elő tárgyi rendelet-tervezetet.

Befolyásolta a felülvizsgálat időzítését a Csongrád-Csanád Megyei Kormányhivatal Törvényességi Felügyeleti Osztálya Vezetője szakmai állásfoglalása, miszerint a tárgyi hatályos önkormányzati rendelet túlterjeszkedett a felhatalmazást adó törvénybe foglalt jogalkotási jogkörén akkor, amikor nem csak a népszavazásra jogosított választópolgárok számát, hanem körét is rögzítette, pedig azt a törvény szabályozza. Amit a törvény leszabályoz, annak önkormányzati rendeletben való megismétlése felesleges jogalkotás, az kerülendő, ezért annak hatályon kívül helyezése indokolt.

Az alábbiakban azon jogszabályhelyeket ismertetem, amelyek ráhatással vannak a tárgyi önkormányzati rendelet alkotására.

A népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény (a továbbiakban: Nsztv.) III. Fejezetében rögzíti – többek között - *a helyi népszavazás kezdeményezésére,* a IV. Fejezetében pedig *a helyi népszavazási eljárásra*  vonatkozó szabályokat. Az Nsztv. *megszüntette a korábbi népi kezdeményezés jogintézményét.*

Az Nsztv.  *a helyi népszavazás kezdeményezéséhez szükséges választópolgárok számának meghatározására szűkítette a jogalkotás lehetőségét amikor a 92. §-ába foglalva felhatalmazást adott önkormányzati rendelet kiadására.*

Az Nsztv. 34. § (1) bekezdése c) pontja értelmében *helyi népszavazást kezdeményezhet az önkormányzati rendeletben meghatározott számú választópolgár, akinek a száma nem lehet kevesebb a választópolgárok 10 %-ánál és nem lehet több a választópolgárok 25 %-ánál.*

Nsztv. 34. § (2) bekezdése értelmében *a képviselő-testület köteles elrendelni a helyi népszavazást ha azt az önkormányzat rendeletében meghatározott számú választópolgára kezdeményezte.*

Az Nsztv. 33. §-a akként rendelkezik, hogy a *Képviselő-testület köteles a helyi népszavazás kiírását elrendelni abban az esetben, ha azt törvény, vagy önkormányzati rendelet írja elő.*

Az Alaptörvény 32. cikk (1) bekezdése a) pontja rögzíti, hogy *a képviselő-testület törvény felhatalmazása alapján* *rendeletet alkot*, amely a (3) bekezdés értelmében más jogszabállyal nem lehet ellentétes.

A jogalkotásról szóló 2010. évi CXXX. törvény (Jat.) 5. § (8) bekezdése kimondja, hogy *a felhatalmazás jogosultja köteles a jogszabályt megalkotni.*

A Magyarország helyi önkormányzatairól szóló 2011. évi CLXXXIX. törvény (Mötv.) 3. § (4) bekezdése akként rendelkezik, hogy *a választópolgárok választott képviselőik útján és a helyi népszavazáson történő részvételükkel gyakorolják az önkormányzáshoz való közösségi jogaikat.* A 4. §-a értelmében a  *helyi közügyek*  körébe alapvetően a *lakosság közszolgáltatásokkal való ellátása, valamint a helyi önkormányzás és a lakossággal való együttműködés szervezeti, személyi és anyagi feltételeinek megteremtése kapcsolódik,* továbbá a 6. § (1) bekezdése rögzíti, hogy a *helyi önkormányzat biztosítja a helyi közügyekben a lakosság széles körű állampolgári részvételének lehetőségét.*

A fenti jogszabályi rendelkezésekre való hivatkozással – az SZMSZ 23. § (4) b) pontja szerint véleményt formálni jogosított Ügyrendi Bizottság előzetes véleményének kikérésével – kezdeményezem, hogy a Képviselő-testület önkormányzati rendeletében:

* „a Képviselő-testület köteles a helyi népszavazást elrendelni, ha azt a település választópolgárainak legalább 20 %-a kezdeményezte”

tartalommal adja ki rendeletét.

A hatályos SZMSZ 19. § (5)-(6) bekezdésében írt jegyzői kötelezettségemnek és a település lakossága számára nyújtott tájékoztatási feladatnak is eleget-téve rögzítem, hogy a tárgyi önkormányzati rendelet-tervezet szövegének kifüggesztése a hivatal hirdetőtábláján 2022. április 13. napján megtörtént és az 5 napos lakossági véleményezési határidő letelte után megállapítottam, hogy a tárgyi önkormányzati rendelet-tervezethez *a lakosság köréből nem érkezett javaslat.*

A fentiekre alapozva kezdeményezem az *önkormányzati rendelet hatályba léptetését annak kihirdetését követően, 2022. május 01. napjával hatályba léptetni..* A kellő idő rendelkezésre állása fogalma betakarja a rövid határidőt, mert a rendeletbe foglalt jog érvényesítése nem tartalmaz változást, így nincs szükség felkészülési idő hagyására.

További rendeleti szabályozásra nincs lehetőség, mert az eljárási szabályokat az Nyszt. rögzíti, ezért annak megismétlése a Jat. rendelkezésébe ütközne, továbbá felhatalmazás nélküli jogalkotást eredményezne, ami a törvényességi felügyeleti intézkedésre adna okot.

**Tisztelt Képviselő-testület!**

Indítványozom a Jat. 16. § szerinti tárgyi rendelet-tervezet, az ahhoz a Jat. 17. §-a alapján általam elkészített előzetes hatásvizsgálat és a 18. § szerinti általános és részletes indokolás, az Ügyrendi Bizottság előzetes véleményének ismeretében való tárgyalását és változtatás nélküli elfogadásával új önkormányzati rendelet alkotását és a hatályos önkormányzati rendelet hatályon kívül helyezését az önkormányzat szervezeti és működési szabályzatáról szóló 14/2015. (XI. 27.) önkormányzati rendelet eljárásrendje szerint.

C s a n y t e l e k, 2022. április 19.

Tisztelettel:

……………………………….

Kató Pálné jegyző